Ekonomio di Norvegia

L'ekonomio di Norvegia esas un ek la maxim richa del mondo, e la maxim multa ek la sektori di lua ekonomio esas en manui privata. Tamen, existas kontrolo statala en strategiala sektori - nome energio ed extraktado di aluminio. Anke la precipua banko di la lando e la precipua telekomuniko-kompanio - Telenor ASA - kontrolesas dal Stato. La lando esas la precipua produktero di petrolo e naturala gaso di Europa, explotata en Norda maro depos julio 1966.

De la kontinentala teritorio di Norvegia, 38% kovresas da foresti, de qui plua kam 2/3 esas foresti produktiva. La dominacanta arboro en ca foresti esas abieto, qua furnisas ligno uzebla por fabrikar mobli ed anke por produktar celuloso. Pri agrokultivo, la Fluo di Gulfo posibligas kultivi en latitudi plu alta kam altra zoni. Hordeo esas la grano maxim kultivata en la lando.

Segun informo dal Unionita Nacioni de 2016, Norvegia, Luxemburgia e Suisia esas la sola landi de la mondo qui havas TNP po persono superiranta 70 mil dolari, e ne esas insulala nacioni. La lando anke havas un ek la maxim efikiva sistemi di sociala sekureso inter la landi membri di OKED.

Norvegia anke havas la maxim alta indexo pri homala developeso de la mondo: 0,971 en 2007. Tamen, ol havas un ek la maxim alta vivo-kusti de la mondo, segun diferanta ekonomiala indexi, exemple Big Mac index, qua komparas preci di sandwicho Big Mac en la diferanta landi.

Norvegia ed Europana Uniono 
En 1972 la parlamento Norvegiana decidis konsultar la populo pri l'eniro en l'Europana Ekonomiala Komunitato, e ta ideo refuzesis per tenua difero: 53,3% no-voti. Tamen, la lando aceptis membreskar en l'Asociuro Europana pri Libera Komerco kune Liechtenstein, Suisia ed Islando. Ol anke decidis harmoniar lua ekonomiala politiki kun la politiki del EEK e pose del Europana Uniono.

En 1994 itere eventis plebicito pri l'eniro en l'Europana Uniono, qua itere rezultis refuzo di ta ideo.

Referi

Norvegia
Kategorio:Norvegia